
PARLAMENTUL ROMÂNIEI
CAMERA DEPUTAŢILOR

	COMISIA JURIDICĂ,
DE DISCIPLINĂ ŞI IMUNITĂŢI
	
	         Bucureşti, 7.10.2021
         PLx. 588/2019





RAPORT
asupra
proiectului de Lege pentru completarea Legii nr.161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei

În conformitate cu prevederile art.95 din Regulamentul Camerei Deputaţilor, republicat, precum şi în acord cu art.75 alin.(1) din Constituţia României republicată, Comisia juridică, de disciplină şi imunităţi a fost sesizată, spre dezbatere în fond, cu proiectul de Lege pentru completarea Legii nr.161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei, trimis cu adresa nr. Plx. 588/2019.

Camera Deputaţilor este Cameră decizională, în temeiul dispoziţiilor art.75 din Constituţia României, republicată, şi ale art. 92 alin. (9) din Regulamentul Camerei Deputaţilor, republicat.
Senatul, în calitate de primă Cameră sesizată, a adoptat inițiativa ca urmare a depășirii termenului de adoptare, potrivit art.75 alin.(2) teza a III-a din Constituția României republicată.   
Inițiativa are ca obiect de reglementare completarea Legii nr.161/2003, în sensul instituirii, pentru autorităţile sau instituţiile publice care furnizează servicii publice către cetăţeni sau persoane juridice, a obligaţiei de a solicita actele, documentele, avizele sau orice alte acte specifice, existente în bazele de date ale instituţiilor publice care sunt participante la procesul de eliberare a actelor menţionate.
Consiliul legislativ a avizat negativ inițiativa, prin avizul cu nr. 638/24.07.2019. 
Guvernul a transmis Parlamentului punctele de vedere prin care nu susţine adoptarea iniţiativei legislative (2019, 2020, 2021).



Membrii Comisiei juridice, de disciplină şi imunităţi au examinat inițiativa legislativă în şedinţa desfășurată în sistem hibrid în data de 7 octombrie 2021. Deputații au fost prezenți la lucrările Comisiei conform listei de prezență.
În urma dezbaterilor, membrii Comisiei juridice, de disciplină şi imunităţi au hotărât, cu majoritate de voturi, să propună plenului Camerei Deputaţilor, respingerea proiectului de Lege pentru completarea Legii nr.161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei, din următoarele considerente:
· În privința soluţiilor legislative preconizate, normele propuse spre a fi adoptate nu pot fi aplicate în practică şi nu sunt corelate cu ansamblul legislaţiei în materie. 
· Soluţia legislativă propusă nu ţine seama de cerinţele decurgând din legislaţia privind protecţia persoanelor cu privire la prelucrarea datelor cu caracter personal.
· Reglementarea nu întruneşte criteriile de claritate, precizie, previzibilitate şi predictibilitate pe care un text de lege trebuie să le îndeplinească, astfel cum acestea rezultă din jurisprudenţa în materie a Curţii Constituţionale, astfel încât proiectul nu poate fi adoptat în forma propusă. Menţionăm că, potrivit Deciziei Curţii Constituţionale nr.26/2012, nerespectarea cerinţei clarităţii şi previzibilităţii constituie motiv pentru declararea neconstituţionalităţii normei, întrucât „conduce la încălcarea principiului securităţii raporturilor juridice”, principiu care, „deşi nu este în mod expres consacrat de Constituţia României, ...se deduce din prevederile art.1 alin.(3), potrivit cărora România este stat de drept, democratic şi social, cât şi din preambulul Convenţiei pentru apărarea drepturilor omului şi a libertăţilor fundamentale, astfel cum a fost interpretat de Curtea Europeană a Drepturilor Omului în jurisprudenţa sa”.


În raport cu obiectul şi conţinutul reglementării, proiectul de lege face parte din categoria legilor ordinare.

                          PREŞEDINTE,                                                                                               SECRETAR,           
       Mihai Alexandru Badea                                                                          László-Zsolt Ladányi



	
Consilier parlamentar,
     Alina Grigorescu

